**Kiinan Renmin-yliopisto** (kiin.: 中国人民大学; pinyin: *Zhōngguó Rénmín Dàxué*, engl. *Renmin University of China*, lyhennys **RUC**, epävirall. suom. *Kiinan kansanyliopisto*) on Kiinan pääkaupungissa Pekingissä sijaitseva tutkimusyliopisto, joka on keskittynyt humanistisiin ja yhteiskuntatieteisiin. Se toimii suoraan Kiinan opetusministeriön alaisuudessa. Yliopiston päärahoittajat ovat Kiinan opetusministeriö ja Pekingin kunnallishallinto.

Yliopisto tulkitsee saaneensa alkunsa Kiinan kommunistisen puolueen vuonna 1937 perustamasta Shanbein yleisestä koulusta. Yliopistoksi se muuttui vuonna 1939, ja on vuodesta 1950 lähtien toiminut nykynimellään.

Yliopistoalueen portti.
Yliopiston pääkampusalue sijaitsee Pekingin Haidianin kaupunkipiirissä. Pekingin Tongzhoun kaupunkipiirin Luchengiin rakennetaan toista kampusaluetta. Yliopiston sivukampus toimii Jiangsun maakunnan Suzhoussa. 

Yliopistolla opiskelee vuodesta ja lähteestä riippuen noin 22 700–26 800 opiskelijaa. Vuonna 2017 siellä työskenteli 1 883 päätoimista opettajaa. Opiskelijoista 3 810 tavoitteli tohtoritutkintoa. Kansainvälisiä opiskelijoita on noin 1 500, heistä monet tulevat Etelä-Koreasta. 

Opetus tapahtuu viidessä tiedekunnassa (schools): humanistisessa, yhteiskuntatieteellisessä, taloustieteellisessä, oikeus- ja taloustieteellisessä sekä luonnontieteellisessä ja teknillisessä tiedekunnassa. Opetuksen pääkieli on kiina, mutta yliopistolla on myös englanninkielisiä maisteriohjelmia ja kesäopetusta. Alemman korkeakoulututkinnon voi suorittaa noin 75 pääaineessa. Maisteritutkintovaiheessa on runsas 180 ainevaihtoehtoa ja tohtoritutkinnossa yli 120 oppiainetta.

Yliopiston kirjastossa on noin 4,5 miljoonaa nimikettä ja noin 20 000 sähköistä kirjaa.

 
Kiinan Renmin-yliopisto kuuluu maan kärkiyliopistojen kehittämisohjelman Double First Class -ohjelman piiriin, ja oli mukana tätä edeltäneissä Kiinan yliopistojen kehitysohjelmissa (Projektit 211 ja 985). Kiinan opetusministeriön mukaan yliopisto on maan johtava yliopisto yhdeksällä tieteenalalla (2017): teoreettinen taloustiede, soveltava taloustiede, oikeustiede, politiikan tutkimus, sosiologia, journalismi, tilastotiede, liikkeenjohto ja julkinen hallinto. Yliopistoon pääsee vain kansallisessa pääsykokeessa ehdottomaan parhaimmistoon, maakuntansa 0,1 prosentin kärkijoukkoon sijoittuneita opiskelijoita. 

Luonnontieteitä korostava ARWU-yliopistoranking ("Shanghain lista") luokitteli Kiinan Renmin-yliopiston vuonna 2021 tuhannen huippuyliopiston maailmanlistansa sijaluokkaan 601–700. QS Top Universities sijoitti RUC:n sijaluokkaan 601–650 ja THE-ranking (2022) tasolle 601–800 maailmanlistallaan. ARWU:n alakohtaisessa arvioinnissa yliopisto menestyi parhaiten julkisen hallinnon (sijaluokka 51–75), taloustieteen (101–150) ja rahoituksen (101–150) sekä tilastotieteen (151–200), johtamisen (151–200) ja liikkeenjohdon (151–200) aloilla.

Yliopisto luettelee kansainvälisiksi yhteistyökumppaneikseen suuren joukon ulkomaisia yliopistoja ja korkeakouluja, runsaimmin Yhdysvalloista (34), Japanista (27), Etelä-Koreasta (25), Britanniasta (20), Italiasta (14) ja Kanadasta (12). Suomesta se ilmoittaa kumppaneikseen Helsingin, Lapin, Tampereen ja Turun yliopistot. Renmin-yliopisto on perustanut Kiinan opetusministeriön Hanban-keskuksen kanssa ulkomaisiin yliopistoihin kaksitoista kiinan kieltä ja kulttuuria edistämään pyrkivää Konfutse-instituuttia; neljä näistä instituuteista on sittemmin lakkautettu. Renmin-yliopisto on ollut akateemisena yhteistyön osapuolena ollut perustamassa Konfutse-instituuttia esimerkiksi Helsingin yliopistoon vuonna 2007.

Lähteet
-------

1. 1 2  About - History Renmin University of China, ruc.edu.cn. Viitattu 9.11.2021. (englanniksi)
2. 1 2 3 4  About - University Introduction Renmin University of China, ruc.edu.cn. Viitattu 10.11.2021. (englanniksi)
3. 1 2  Academic Ranking of World Universities 2021 - Renmin University of China - Global Ranking of Academic Subjects shanghairanking.com. Viitattu 10.11.2021. (englanniksi)
4. 1 2 3 4  Renmin University of China timeshighereducation.com. Viitattu 10.11.2021. (englanniksi)
5. ↑  Double First-Class university and discipline list policy update  14.12.2017. gov.au. Viitattu 10.11.2021. (englanniksi)
6. ↑  Academic Ranking of World Universities 2021 shanghairanking.com. Viitattu 10.11.2021. (englanniksi)
7. ↑  Renmin (People's) University of China topuniversities.com. Viitattu 10.11.2021. (englanniksi)
8. ↑  International Partners Renmin University of China, ruc.edu.cn. Viitattu 10.11.2021. (englanniksi)
9. ↑  Chinese Language Promotion & Confucius Institute Renmin University of China, ruc.edu.cn. Viitattu 10.11.2021. (englanniksi)
10. ↑  Kiina-ilmiö yliopistolla *ylioppilaslehti.fi*.  5.10.2007. Viitattu 10.11.2021. (englanniksi)
11. ↑  Päivi Koskinen, Jani Parkkari: "Bränditahra" – Kiina-tuntijoiden mielestä Helsingin yliopiston sisällä toimiva Konfutse-instituutti on mainehaitta, eikä sen toiminta kuulu enää huippuyliopistoon  16.3.2020. Yleisradio, yle.fi. Viitattu 10.11.2021. (englanniksi)

Aiheesta muualla
----------------

* Kuvia tai muita tiedostoja aiheesta **Kiinan Renmin-yliopisto** Wikimedia Commonsissa

* uniRank: Renmin University of China: University Overview. World rank: 392 (englanniksi) (4icu.org)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Tšekki
* Australia
* Kroatia

 |
|  |
| Muut | 
* IdRef

 |

 |